NUM ontken hy wou loononderhandelings by Eskom uitstelBetoging by Eskom se Megawatt Park in Johannesburg (14 Junie 2018). Foto: Twitter via @NUM_Media Die National Union of Mineworkers (NUM) het Maandag berigte verwerp dat die vakbond uitstel vir die loononderhandelings met Eskom versoek het as gevolg van sy kongres vandeesweek. “Die NUM-kongres begin Woensdag by Birchwood-hotel en dit sal nie enige impak hê op die loononderhandelings nie, omdat ŉ ander span van NUM ten volle by die onderhandelings betrokke is,” het Livhuwani Mammburu, woordvoerder van die NUM, gesê. “Die NUM sal ten volle aan die loononderhandelings deelneem van môre tot Donderdag by Cedarwood Park in Woodmead. Die NUM het nie enige uitstel vir die Eskom-onderhandelings versoek nie.” Pravin Gordhan, minister van openbare ondernemings, het Vrydag aangekondig dat Eskom en drie vakbonde vandeesweek hul gesprekke sal hervat ná dit vasgeval het. Die kragvoorsiener het ingestem om sy aanbod van ŉ 0%-verhoging van die tafel te verwyder.